تسجيل الدخول باستخدام حسابك مع
انحراف حاد: رواية للتفكير من كاتب مثير للجدل
قليل جدًا لما تلاقي رواية حلوة تستحق أنك تقرأها، وتستحق وقتك، وده مش لأنها شيقة بس أو مكتوبة بلغة حلوة وكاتبها عارف يجذب اهتمامك ويشدك، لأ، لأنها قادرة تغير من طريقة تفكيرك ورؤيتك للأشياء، مش مجرد رواية بـ تخليك تشوف الواقع نفسه اللي بـ تعيشه بين السطور، لأ، رواية تعمل لك خبطة وتحسسك أن فيه حاجة مميزة وجديدة لسه ممكن تقرأها.
الرواية بـ تدور حول بطل غريب جدًا، هو "صنع الله" اللي بـ يعيش دور "النبي" في الثمانينيات، بـ يخاطب الناس بطريقة خادعة ومقنعة جدًا ويقول لهم:"أنا رسول المسيح إلى المؤمنين به، يخبركم أنه كره العذاب وضاق بالموت على الصليب وأحب نعمة الأمان ورضي بمتعة الحياة"، من هنا بـ يسيطر صنع الله على ضحاياه من الناس.
بـ تبدأ أحداث الرحلة مع تشبيه للحياة بأنها ميكروباص، وأبطالها بأنهم ركاب، والميكروباص في الرواية هو ميكروباص أبو أميرة اللي بـ يسوق العربية بتاعته من القاهرة لأسيوط، ومعاه ركاب من كل صنف ولون ودين، هم نفسهم أبطال الرواية، وتبدأ تعليقات كثيرة تُقال في النصف تبين طريقة تفكير كل واحد فيهم واستقباله لأفكار وكلام صنع الله.
الرواية 400 صفحة من القطع المتوسط، كنا فقدنا الأمل أننا نلاقي كاتب لغته محترمة وتحسسك أنها بـ تحترم عقلك وتقدرك كقارئ، مش مجرد كتاب كُتب في وقت فراغ بأي لغة وأي كلام، لاحظنا أن الكاتب ما عندوش خوف من فكرة "الفهم الخطأ" ولا بـ يقعد يطبطب على مسلمات القارئ، بـ يصطدم وبعنف في بعض الأحيان مع بعض أفكارك كقارئ، مش لأنه عاوز يضايقك أو بـ يفرد عضلاته زي ناس ثانية، ولكن لأنه بـ يتقمص شخصياته المنحرفة لأقصى درجة بدون قيود، فلما الشخصية تتكلم بـ تكون صوت منفصل عن باقي الأبطال وأفكارهم وأسلوبهم... نقطة قوة كبيرة لأشرف نتمنى يكمل عليها.
نقطة الضعف الوحيدة في الرواية هي التطويل في الوصف، الكاتب بـ يكون عاوز يوصل أكبر قدر من المعلومات فبـ يتكلم ويوصف بصورة أكثر من اللازم، تزهق في بعض الأحيان، صحيح هو مش عيب قاتل، لكنه مش ميزة لكاتب مميز زي أشرف الخمايسي.
المجموعة عبارة عن سلسلة متصلة بـ تتكون من 28 قصة صدقنا مش كثير لأنك مش هـ تلحق تحس بالملل، فكلها يوميات موجودة فى كل بيوتنا المصرية.
مجموعة د. سهيلة القصصية قريبة جدًا من مسلسل "عائلة شلش" أكيد كلنا فاكرينه طبعًا ووجه الشبه اللى حاضر قوى تلاقيه فى اليوميات الزوجية الساخرة.
اقرأ اليوميات وعيش مع قصص مختلفة بحكايات كثير زى "العيش والعيشة واللى عايشينها، وهنا قرر زوجى أنه مش عامل ريجيم، إيه رأيك تنتحرى أنت الأول، كارت أحمر، شركة تأييف سى السيد".
من الآخر المجموعة حلوة خفيفة استطاعت د. سهيلة أنها هـ ترسم البسمة على وجوهنا وبجد مجرد ما تبدأ تقرأها هـ تحب قوى تكملها وده اللى هـ تعرفه لما تقرأها.
بتختلف مقدمات الكتب حسب رغبة الكاتب، وثقافته ومرجعيته الفكرية، ساعات بيبقى عايز يشوق الناس، وساعات بيعمل ملخص للرواية، وساعات بيتكلم بيتكلم علشان هو محتاج يقول الكلام ده قبل ما تقرأ الرواية، وإحنا دلوقتي قدام النوع التالت، النوع اللي بيتكلم بيتكلم علشان عايزك تفهم حاجة معينة قبل الرواية.
تفهم إيه
السؤال بقى هنا تفهم إيه؟ أحمد جمال من الواضح أنه شخص اجتماعي ودي أول حاجة هتفهمها عنه من كمية الإهداءات اللي بيبعتها للناس اللي يعرفها واللي ساعدته قبل المقدمة، أما المقدمة بقى فبيتكلم فيها عن فكرة الأسطورة الشخصية، وإن الكون كله بيساعدك علشان تحقق أسطورتك، وده بيرجعنا لرائعة باولو كويلهو "الخيميائي" واللي بيتكلم عن نفس الفكرة، لكن جمال بيزود كمان إن فيه وقت بتحس فيه بالفشل وبتبقى وحيد وتعيس ومكتئب، وفجأة بيجي لك الأمل من مكان عمرك ما فكرت فيه وبيختم:
"الفكرة هي التي تبني قوة الشخصية.. فكما تفكر تكن"
الرواية
اختيار الاسم جيد بالفعل، التركيبة بتاعة سجن الزمن، بتخليك تقف قدام الرواية وعايز تفهم إيه الموضوع، والرواية كمان بتنتمي للخيال العلمي، خيال معتمد على فكرة اتقالت زمان في حكايات ألف ليلة وليلة وكتاب "أخبار البلاد والعباد" عن مدينة كل اللي فيها ستات، مافيهاش ولا راجل، موضوع غريب وممتع في الوقت نفسه.. يا ترى إيه اللي ممكن يحصل لما يلاقي شخص ما نفسه علي أرض كوكب جديد، وحواليه مجتمع من النساء بس ركز مش زي النساء المعروفات عندنا..
المجتمع ده لا يعرف من هم الرجال؟ ولا حتى شكلهم عامل إيه، ولا إيه هي وظيفتهم، ممكن تبعد بفكرك وتقول طب إزاي مجتمع كله ستات وموجود بيخلفوا إزاي مثلًا؟ أو عايشين إزاي؟ طب يا ترى هيعملوا إيه مع الشاب ده؟ ويا ترى هيعاملوه إزاي؟ سيبك من كل ده، هو يا ترى هيعاملهم إزاي، وهيتكيف مع الموضوع إزاي؟
الأسرار
طب إيه سر الأقمار الدموية والبوابات النجمية اللي شغلت مكان كبير من التاريخ الكوكب ده .. وإيه حكاية الأرض الملعونة.. هل هي أرض منسية، وماحدش يعرف عنها حاجة، نسيها التاريخ، هل هي على كوكبنا ولا كوكب تاني، أسئلة كتيرة هتبان لكم.
الميزة
الرواية فيها ميزة مهمة وهي إنها بتعمل مكس بين الواقع بتاعنا وخيال الكوكب التاني، لكن الكاتب أكيد قابلته صعوبة كبيرة قوي، وهي تخيل العالم التاني ده، وشكله ومخلوقاته، علشان ده صعب جدًا، لشوية أسباب وهي أنك ترسم عالم من أول وجديد محتاج خيال غير عادي، فيه كتير من الأفلام لعبت على الموضوع ده ورسمت عوالم مختلفة، إزاي هتقدر تعمل ناس ومخلوقات مختلفة من غير ما يشبهوا الواقع بتاعنا.. كل دي حاجات صعبت المهمة على جمال لكنه قدر بشكل كبير يحولها علشان تبقى حاجة مختلفة ومميزة.
Loading...